Euroopa Keskpankade Süsteemi ja Euroopa Keskpanga põhikirja artikli 52 rakendamist pärast üleminekuaega käsitlev 20. juuli 2000. aasta suunis EKP/2000/6, mida on muudetud suunisega EKP/2001/10

(2001/C 325/12)

EUROOPA KESKPANGA NÕUKOGU,

võttes arvesse Euroopa Ühenduse asutamislepingut (edaspidi "asutamisleping"), eriti selle artikli 106 lõiget 1, ning Euroopa Keskpankade Süsteemi ja Euroopa Keskpanga põhikirja (edaspidi "põhikiri") artikleid 12.1, 14.3 ja 52

ning arvestades järgmist:

(1) Põhikirja artikkel 52 annab Euroopa Keskpanga (EKP) nõukogule õiguse võtta vajalikke meetmeid, et tagada lõplikult kindlaksmääratud vahetuskurssidega pangatähtede vahetus riikide keskpankades nende vastavas nimiväärtuses.

(2) Põhikirja artikli 52 eesmärk on tagada suur asendatavus riikide rahaühikute vahel pärast asutamislepingu artikli 123 lõikes 4 osutatud vahetuskursside vastuvõtmist ja samuti riikide rahaühikute ja euro vahel. Selleks peab EKP nõukogu tagama, et iga riigi keskpank on valmis vahetama nende vahetuskursside alusel kõik mõne muu liikmesriigi, kelle suhtes ei ole erandeid, keskpanga käibelelastud pangatähed euro pangatähtede ja müntide vastu.

(3) Riikide keskpangad tagavad, et muude osalevate liikmesriikide pangatähti saab vahetada kas euro pangatähtede ja müntide vastu või siseriikliku õiguse kohaselt kontole kanda. Riikide keskpangad tagavad, et muude osalevate liikmesriikide pangatähti saab euro pangatähtedeks ja müntideks vahetada nimiväärtuse järgi. Riikide keskpangad on kohustatud seda teenust ise osutama või määrama mõne esindaja seda teenust nende eest osutama.

(4) EKP nõukogu on otsustanud tagada, et iga riigi keskpank on valmis vahetama nende vahetuskursside alusel kõik mõne muu liikmesriigi, kelle suhtes ei ole erandeid, keskpanga käibelelastud pangatähed euro pangatähtede ja müntide vastu.

(4a) Üldjuhul ei võeta suurte vigastustega pangatähti vahetamiseks vastu ja teatavad juhud, millal pangatähti ei vahetata, tõstetakse eraldi esile. Mõningate osalevate liikmesriikide keskpangad rakendavad märgistamist, et hõlbustada ja kaitsta riikide pangatähtede käibelt kõrvaldamist, mistõttu märgistatud pangatähti mainitakse selgesõnaliselt nende pangatähtede hulgas, mida ei võeta vahetamiseks vastu. Eri liikmesriikides rakendatavaid märgistamismenetlusi käsitlev teave oleks vaja avaldada EKP veebilehel.

(5) Põhikirja artiklite 12.1 ja 14.3 kohaselt on EKP suunised ühenduse õiguse lahutamatu osa,

ON VASTU VÕTNUD KÄESOLEVA SUUNISE:

Artikkel 1

Mõisted

Käesolevas suunises kasutatakse järgmisi mõisteid:

riigi keskpank: asutamislepingu kohaselt ühisraha kasutusele võtnud liikmesriigi keskpank,

osalev liikmesriik: liikmesriik, kes on ühisraha kasutusele võtnud kooskõlas asutamislepinguga,

muude osalevate liikmesriikide pangatähed: mõne riigi keskpanga käibelelastud pangatähed, mis olid 31. detsembril 2001 seaduslikuks maksevahendiks ja mis esitatakse vahetamiseks mõne muu riigi keskpangale või selle määratud esindajale,

muude osalevate liikmesriikide pangatähtede vahetamine: mõne riigi keskpanga käibelelastud ja mõne muu riigi keskpangale või selle määratud esindajale esitatud pangatähtede vahetamine, mis toimub kas euro pangatähtede ja müntide vastu vahetamise või kontole kandmise teel,

märgistamine: riikide pangatähtede varustamine eristava ja erilise tähisega, näiteks mulgustiga löödud augud, mida teostavad selleks volitatud asutused igas osalevas liikmesriigis võetud õiguslike meetmete rakendamiseks, et hõlbustada riikide pangatähtede käibelt kõrvaldamist,

nimiväärtus: asutamislepingu artikli 123 lõike 4 alusel Euroopa Liidu Nõukogu vastuvõetud vahetuskursside kohane väärtus ilma igasuguse erinevuseta ostu- ja müügikursside vahel.

Artikkel 2

Kohustus vahetada nimiväärtuse järgi

1. Riikide keskpangad tagavad ise või oma määratud esindaja kaudu, et vähemalt ühes kohas riigi territooriumil saab muude osalevate liikmesriikide pangatähti vahetada euro pangatähtede ja müntide vastu või soovi korral kanda vahetust teostavas asutuses peetavale kontole, kui siseriiklik õigus seda võimaldab, kusjuures mõlemal juhul toimub vahetamine vastava nimiväärtuse järgi.

2. Riikide keskpangad võivad piirata ühe korraga või ühe päeva jooksul vastuvõetavate muude osalevate liikmesriikide pangatähtede arvu ja/või koguväärtust.

Artikkel 3

Vahetamiseks vastu võetavad pangatähed

Käesoleva suunise alusel vahetamiseks vastu võetavad muude osalevate liikmesriikide pangatähed ei tohi olla suurte vigastustega. Eelkõige ei tohi pangatähed koosneda rohkem kui kahest ühe ja sama pangatähe kokkupandud osast ja neil ei tohi olla vargusevastaste seadmete tekitatud kahjustusi. Lisaks sellele ei tohi need olla märgistatud ega märgistuse olemasolu kindlakstegemist võimatuks muutval viisil kahjustatud.

Artikkel 4

Lõppsäte

Käesolev suunis kehtib muude osalevate liikmesriikide kõikide pangatähtede suhtes, mis esitatakse vahetamiseks ajavahemikul 1. jaanuarist 2002 kuni 31. märtsini 2002.

Käesolev suunis on adresseeritud osalevate liikmesriikide keskpankadele.

Käesolev suunis avaldatakse Euroopa Ühenduste Teatajas.

--------------------------------------------------